COMUNICAT DE PRESĂ
Precizările Spitalului Clinic Municipal de Urgență Moinești privind procedurile de negociere fără publicare prealabilă utilizate în anul 2025
În contextul informațiilor apărute în spațiul public ca urmare a analizei publicate de Agenția Națională pentru Achiziții Publice (ANAP), în care Spitalul Clinic Municipal de Urgență Moinești este menționat printre instituțiile cu un număr ridicat de proceduri de negociere fără publicare prealabilă (NFP), considerăm necesară prezentarea unor date care permit înțelegerea corectă a acestei statistici.
Numărul procedurilor, privit izolat, nu reflectă nici valoarea achizițiilor, nici modul în care acestea au fost realizate și nu poate constitui, prin el însuși, un indicator al nelegalității.
Analiza datelor aferente anului 2025 arată că valoarea totală a achizițiilor atribuite de spital a fost de aproximativ 224 milioane lei. Din această sumă, contractele atribuite prin NFP au reprezentat aproximativ 45,3 milioane lei, respectiv 20,23%, în timp ce licitațiile deschise au reprezentat 78,18% din valoarea totală a achizițiilor.
Această diferență este esențială pentru interpretarea statisticilor.
În SEAP, o licitație deschisă care cuprinde zeci sau chiar sute de loturi poate apărea statistic ca o singură înregistrare, chiar dacă în urma acesteia sunt atribuite numeroase contracte sau acorduri-cadru. În cazul NFP-urilor, fiecare contract încheiat este evidențiat distinct. De aceea, comparația exclusivă a numărului de înregistrări poate crea o imagine disproporționată a realității.
Un exemplu relevant îl reprezintă achiziția de medicamente. În anul 2025, spitalul a finalizat o licitație deschisă organizată pe 541 de loturi, destinate încheierii unor acorduri-cadru cu o durată de până la patru ani. Dintre acestea, 87 de loturi au rămas neatribuite. Pentru produsele respective, necesitatea medicală nu dispare odată cu anularea unui lot, iar spitalul trebuie să asigure continuitatea activităților medicale și tratamentele până la finalizarea unei noi proceduri competitive.
În același timp, pe durata unui acord-cadru pot apărea nevoi medicale noi: medicamente noi, alte concentrații sau forme farmaceutice, creșteri ale consumului peste cantitățile contractate ori situații în care furnizorul nu mai poate asigura produsul. O nouă licitație deschisă poate dura, în funcție de complexitate și de numărul de loturi, aproximativ 3–6 luni, perioadă în care activitatea medicală nu poate fi întreruptă.
Datele din SEAP arată, de asemenea, că aproximativ 87% din valoarea tuturor contractelor NFP sunt concentrate în trei categorii direct legate de actul medical: medicamente, consumabile medicale și reactivi de laborator. 
Un element important, care nu reiese din simpla statistică privind numărul NFP-urilor, este că Spitalul Clinic Municipal de Urgență Moinești a ales să nu achiziționeze produse medicale prin achiziții directe, chiar și când acest lucru ar fi fost permis de lege, orientând politica de achiziții către proceduri de NFP, realizate în regim competitiv (conf. art. 94 din HG 395/2016) și nu către achiziții lipsite de concurență reală. Aceste fapte susținute de statistica oferită în mod public de SEAP  arată conduita administrativă adoptată de spital: pentru produsele medicale s-a preferat întotdeauna o procedură documentată și, acolo unde a fost posibil, cu competiție între operatori, în locul achizițiilor directe.
Spitalul subliniază astfel faptul că negocierea fără publicare prealabilă nu înseamnă, în mod automat, atribuirea directă către un singur furnizor, în context lipsit de competiție. În aplicarea procedurii prevăzute de legislație, acolo unde piața a permis, au fost invitați mai mulți operatori economici. Spre exemplu, pentru NFP-urile din anul vizat în statistica ANAP (2025) au fost transmise invitații către 21 de operatori pentru materiale sanitare, 18 pentru reactivi, 15 pentru medicamente și 15 pentru service-ul echipamentelor medicale, cu scopul obținerii unei competiții reale între furnizorii disponibili, cu activitate constantă în sectoarele de piață vizate de obiectele contractelor.
Un alt element relevant îl constituie concluziile misiunii de audit realizate de Camera de Conturi Bacău. Criticile referitoare la justificarea utilizării procedurii NFP au vizat două situații punctuale distincte, în raportul de audit nefiind constatări privind achizițiile prin NFP de medicamente, reactivi de laborator, materiale sanitare sau alte categorii direct legate de actul medical.
Spitalul Clinic Municipal de Urgență Moinești respectă rolul ANAP de monitorizare a sistemului de achiziții publice și nu contestă datele statistice prezentate de instituție. Considerăm însă că o statistică bazată exclusiv pe numărul procedurilor trebuie însoțită de contextul valoric, medical și operațional în care aceste achiziții au fost realizate.
Datele complete din SEAP arată că mecanismul principal de achiziție al spitalului rămâne cel concurențial: aproape 78,18% din valoarea achizițiilor atribuite în 2025 provin din licitații deschise iar nici un contract din categoriile indicate mai sus nu a fost realizată prin achiziție directa. În aceste condiții, asocierea automată a unui număr mare de NFP-uri cu ideea de lipsă de transparență, achiziții necompetitive sau utilizare nelegală a fondurilor publice nu este susținută de analiza completă a datelor.
Pentru spital, prioritatea rămâne asigurarea continuității actului medical și a tratamentului pacienților, cu respectarea cadrului legal aplicabil achizițiilor publice.
În consecință, asocierea automată a unui număr mare de înregistrări NFP cu ideea de achiziții necompetitive, lipsă de transparență sau utilizare nelegală a fondurilor publice NU este susținută de analiza completă a datelor din SEAP.
Spitalul Clinic Municipal de Urgență Moinești continuu își optimizeaza politicile de achiziții orientate spre eficientă și eficacitate, utilizand procedurile de achiziție prevăzute de lege în funcție de situațiile concrete, cu prioritate pentru procedurile competitive și cu asigurarea continuității serviciilor medicale pentru pacienți.

